Baroma 14 | Beibele Inthaneteng | Phetolelo ya Lefase le Lefsa
14 Amogelang motho yo a nago le mafokodi+ tumelong ya gagwe, eupša e sego go mo ahlola ka dipono tša lena.+
2 Motho yo mongwe o na le tumelo ya go ja se sengwe le se sengwe,+ eupša motho yo a fokolago o ja merogo.
3 Anke yo a jago se sengwe le se sengwe a se ke a lebelelela yo a sa jego se sengwe le se sengwe fase,+ le gona anke yo a sa jego se sengwe le se sengwe a se ke a ahlola yo a jago se sengwe le se sengwe, gobane Modimo o mo amogetše.
4 Wena o mang o ahlolago mohlanka wa yo mongwe?+ Ge a ema goba a ewa ke tabeng ya mong wa gagwe.+ Ka kgonthe o tla emišwa, gobane Jehofa a ka mo emiša.+
5 Motho yo mongwe o tšea letšatši le lengwe e le le fetago le lengwe;+ yo mongwe o tšea gore letšatši le lengwe le swana le a mangwe ka moka;+ anke motho yo mongwe le yo mongwe a kgodišege ka mo go tletšego monaganong wa gagwe.
6 Yo a hlaolago letšatši o le hlaolela Jehofa. Le gona yo a jago o jela go godiša Jehofa,+ gobane o leboga Modimo;+ yo a sa jego ga a je bakeng sa go godiša Jehofa,+ fela o leboga Modimo.+
7 Ge e le gabotse, ga go le o tee wa rena yo a iphelelago+ gomme ga go le o tee yo a ikhwelago;
8 gobane ge re phela, re phelela Jehofa,+ le ge re ehwa, re hwela Jehofa.+ Ka baka leo, ge re phela le ge re ehwa re ba Jehofa.+
9 Gobane Kriste o hwetše sona se gomme a phela gape,+ e le gore e be Morena wa ba hwilego+ le ba phelago.+
10 Eupša ke ka baka la’ng o ahlola ngwaneno?+ Goba ke ka baka la’ng o bile o lebelelela ngwaneno fase? Gobane ka moka re tla ema pele ga sedulo sa kahlolo+ sa Modimo.
11 Gobane go ngwadilwe gwa thwe: “‘Jehofa o re: Tsebang gore ke a phela,+ e bile letolo le lengwe le le lengwe le tla nkhunamela gomme leleme le lengwe le le lengwe le tla dumela nna Modimo phatlalatša.’”+
12 Ka gona yo mongwe le yo mongwe wa rena o tla ikarabela go Modimo.+
13 Ka baka leo a re se ke ra hlwa re ahlolana,+ eupša go e na le moo dirang se phetho+ ya lena gore le se bee tšhitišo goba sekgopi+ pele ga ngwanabo lena.+
14 Ke a tseba e bile ke kgodišegile go Morena Jesu gore ga go na selo se se šilafetšego ka bosona;+ ke feela ge motho a tšea selo e le se se šilafetšego moo e bago se šilafetšego go yena.+
15 Gobane ge e ba ngwaneno a kgopišwa ke dijo, ga o sa sepela ka go dumelelana le lerato.+ Ka dijo tša gago o se ke wa senya yoo Kriste a mo hwetšego.+
16 Ka gona le se ke la dumelela gore botse bjo le bo dirago le gobošwe ka bjona ka polelo.
17 Gobane mmušo wa Modimo+ ga se go ja le go nwa,+ eupša ke toko+ le khutšo+ le lethabo+ ka moya o mokgethwa.
18 Gobane yo e lego lekgoba la Kriste ka tsela ye, o amogelega go Modimo e bile o amogelwa ke batho.+
19 Ka gona a re phegeleleng dilo tše di išago khutšong+ le dilo tše e lego tša go agana.+
20 Tlogelang go senya modiro wa Modimo ka baka la dijo feela.+ Ke therešo gore dilo tšohle di hlwekile, eupša go kotsi ge motho a eja gomme a kgopiša ba bangwe.+
21 Ke mo gobotse go se je nama, go se nwe beine goba go se dire selo le ge e le sefe seo ka sona ngwaneno a kgopišegago.+
22 Tumelo yeo o nago le yona, a e be ya gago pele ga Modimo.+ Go thaba motho yo a sa ikahlolego ka seo yena a se amogelago.
23 Eupša ge e ba a na le dipelaelo, o šetše a bonwe molato ge e ba a eja,+ gobane ga a je motheong wa tumelo. Ka kgonthe, selo se sengwe le se sengwe se se sa thewago tumelong ke sebe.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D45%26Chapter%3D14%26wtlocale%3DSE%26srcid=share⊂ject=Bala Beibele Inthaneteng